CELEX: 52014XG0614(09)
Language: mt
Date: 2014-05-21
Title: Konklużjonijiet tal-Kunsill tal-21 ta' Mejju 2014 dwar l-Ugwaljanza bejn is-Sessi fl-Isport

14.6.2014   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 183/39
            
         Konklużjonijiet tal-Kunsill tal-21 ta' Mejju 2014 dwar l-Ugwaljanza bejn is-Sessi fl-Isport
   2014/C 183/09
    IL-KUNSILL TAL-UNJONI EWROPEA,
   WAQT LI JFAKKAR LI: 
   
               1.
            
            
               L-ugwaljanza bejn in-nisa u l-irġiel hija prinċipju fundamentali tal-Unjoni Ewropea mnaqqax fit-Trattati. Hija waħda mill-objettivi u l-kompiti tal-Unjoni Ewropea, u l-integrazzjoni tal-prinċipju tal-ugwaljanza bejn in-nisa u l-irġiel fl-attivitajiet kollha tagħha tirrappreżenta missjoni speċifika għall-Unjoni (1).
            
         
               2.
            
            
               L-ugwaljanza bejn is-sessi hija mnaqqxa fl-Artikolu 23 tal-Karta tad-Drittijiet Fundamentali tal-Unjoni Ewropea.
            
         
               3.
            
            
               Fl-Istrateġija tagħha għall-Ugwaljanza bejn in-Nisa u l-Irġiel 2010–2015 (2), li identifikat ħames oqsma prijoritarji għall-azzjoni: indipendenza ekonomika ugwali; l-istess paga għall-istess xogħol jew xogħol tal-istess valur; l-ugwaljanza fit-teħid tad-deċiżjonijiet; dinjità, integrità u tmiem għall-vjolenza minħabba d-differenza ta' sess; u l-ugwaljanza bejn is-sessi f'azzjonijiet esterni, il-Kummissjoni impenjat ruħha biex tħeġġeġ l-integrazzjoni tal-kwistjonijiet tas-sessi fil-politika kollha tal-UE. Fil-Komunikazzjoni tagħha dwar l-iżvilupp tad-dimensjoni tal-UE fl-isport (3), il-Kummissjoni pproponiet azzjonijiet li jiffukaw b'mod speċjali fuq l-aċċess għall-isport għan-nisa immigrati u n-nisa minn minoranzi etniċi, aċċess għal pożizzjonijiet fejn jittieħdu deċiżjonijiet u l-ġlieda kontra l-isterjotipi marbuta mas-sessi.
            
         
               4.
            
            
               L-ugwaljanza bejn is-sessi hija vitali għat-twettiq tal-objettivi tal-UE tal-koeżjoni ekonomika u soċjali u ta' livell għoli ta' impjiegi, kif ukoll għall-iżgurar ta' tkabbir u kompetittività sostenibbli, u għat-trattament tal-isfida demografika.
            
         
               5.
            
            
               Il-Kunsill (konfigurazzjoni EPSCO) adotta konklużjonijiet dwar diversi aspetti rilevanti tal-ugwaljanza bejn is-sessi (4), b'mod partikolari l-konklużjonijiet tal-Kunsill dwar il-Patt Ewropew għall-Ugwaljanza bejn is-Sessi (2011–2020) u b'appoġġ għall-implimentazzjoni tal-istrateġija tal-Kummissjoni għall-ugwaljanza bejn in-nisa u l-irġiel 2010–2015.
            
         
               6.
            
            
               Il-Konferenza tal-UE dwar l-Ugwaljanza bejn is-Sessi fl-Isport tat-3-4 ta' Diċembru 2013 f'Vilnjus eżaminat l-azzjonijiet strateġiċi possibbli bil-ħsieb li tinkiseb l-ugwaljanza bejn is-sessi fl-isport sal-2016–2020 u appellat lill-Kummissjoni, l-Istati Membri u l-moviment sportiv biex jiżviluppaw pjan ta' azzjonijiet strateġiċi f'dan il-qasam.
            
         
               7.
            
            
               Id-Dikjarazzjoni ta' Brighton, li kienet ir-riżultat tal-ewwel Konferenza Dinjija dwar in-Nisa u l-Isport li saret fi Brighton, fir-Renju Unit fl-1994, u d-dikjarazzjonijiet ta' Ateni (2004) u ta' Berlin (2013), tal-MINEPS tal-UNESCO appellaw għal azzjonijiet speċifiċi għall-promozzjoni ta' opportunitajiet ugwali fil-qasam tal-isport.
            
         
               8.
            
            
               Il-Konferenza dwar il-Vjolenza kontra n-Nisa fl-UE: Abbuż fid-dar, fil-post tax-xogħol, fil-pubbliku u online tal-5 ta' Marzu 2014 fi Brussell, ippreżentat ir-riżultati tal-istħarriġ (5) tal-FRA (Aġenzija tal-UE għad-Drittijiet Fundamentali) dwar il-vjolenza kontra n-nisa. L-istħarriġ wera li 33 % tan-nisa ġarrbu vjolenza fiżika u/jew sesswali, fejn 32 % tal-vittmi kollha ta' fastidju sesswali kkonfermaw li l-awtur kien kap, kollega jew klijent. Il-maġġoranza tan-nisa li kienu vittmi la rrapportaw l-esperjenza tagħhom lill-pulizija u lanqas lil xi organizzazzjoni ta' appoġġ għall-vittmi (6).
            
         
               9.
            
            
               Is-seminar tal-Presidenza Griega dwar “Vjolenza Sessista fl-Isport: Protezzjoni tal-Minorenni”tal-20 ta' Marzu 2014 f'Ateni, appella biex tiġi indirizzata l-ugwaljanza bejn is-sessi fl-isport ta' kull livell u fl-oqsma kollha tal-isport u biex isir monitoraġġ regolari ta' din il-kwistjoni, inkluż il-vjolenza sessista fl-isport, u biex issir valutazzjoni tan-natura u l-grad ta' vjolenza sessista fl-isport, b'attenzjoni partikolari għall-isport tal-ogħla livell, ir-relazzjoni bejn il-kowċ u l-atleta, il-persuni ta' madwar ir-relazzjoni bejn il-kowċ u l-atleta u r-relazzjoni ta' pari bejn l-atleti. Sar ukoll appell biex jiġu żviluppati biżżejjed għodod (peż. servizzi ta' sostenn, ta' pariri u hotlines) għall-atleti li ġarrbu fastidju jew vjolenza sesswali fl-isport.
            
         WAQT LI JAGĦRAF LI: 
   
               10.
            
            
               L-ugwaljanza bejn is-sessi fl-isport diġà tirċievi attenzjoni sinifikattiva f'ċerti Stati Membri. Twettqet ukoll xi ħidma fil-livell lokali, reġjonali u Ewropew u fil-livelli ta' moviment sportiv internazzjonali, iżda l-ugwaljanza bejn is-sessi għadha ma laħqitx livell aċċettabbli u l-implimentazzjoni ta' azzjonijiet konkreti għadha nieqsa f'bosta Stati Membri u fil-moviment sportiv internazzjonali.
            
         
               11.
            
            
               Peress li l-isport huwa settur li jinvolvi l-minorenni, huwa ambjent li jista' jkun fih riskji ta' vjolenza u fastidju sesswali minħabba, fost oħrajn, il-fiduċja li tinbena bejn individwi involuti fl-isport.
            
         
               12.
            
            
               In-nisa mhumiex rappreżentati biżżejjed f'bosta oqsma tal-isport. Skont l-Ewrobarometru dwar l-Isport u l-Attività Fiżika (2013), il-bniet u n-nisa għadhom jipparteċipaw anqas mis-subien u l-irġiel.
            
         
               13.
            
            
               L-għadd ta' nisa f'pożizzjonijiet ta' tmexxija f'korpi regolatorji tal-isport u l-ikkowċjar għadu baxx.
            
         
               14.
            
            
               Il-vjolenza sessista fl-isport, speċjalment il-fastidju sesswali u l-abbuż tal-minorenni, hija problema sinifikanti iżda tirrikjedi riċerka addizzjonali biex tkun tista' tinftiehem aħjar.
            
         
               15.
            
            
               Ir-rwoli tal-ġeneri jiġu mgħallma u mħeġġa minn età tassew żgħira u jistgħu jinfluwenzaw ix-xewqat, l-interessi u l-aspirazzjonijiet tan-nisa u l-irġiel fil-ħajja privata u dik pubblika.
            
         
               16.
            
            
               Il-mezzi tax-xandir, inkluż l-industrija tar-riklamar, jikkontribwixxu għar-riproduzzjoni ta' sterjotipi u xbihat tan-nisa u l-irġiel trasmessi kulturalment, u jista' jkollhom rwol importanti fil-ġlieda kontra l-isterjotipi tas-sessi.
            
         
               17.
            
            
               Fil-konklużjonijiet tiegħu dwar ir-rwol tal-isport bħala sors u mutur ta' inklużjoni soċjali attiva (7), il-Kunsill stieden lill-Istati Membri u lill-Kummissjoni jipproponu azzjonijiet relatati mal-integrazzjoni tal-ugwaljanza bejn is-sessi f'attivitajiet relatati mal-isport, b'mod speċjali fir-rigward ta' pożizzjonijiet ta' teħid ta' deċiżjonijiet, u jittrattaw l-isport b'rabta mar-rwoli tas-sessi kif stabbiliti fl-istrateġija tal-UE dwar is-sessi. Barra minn hekk, għandha tiġi miġġielda l-vjolenza sessista sabiex jiġi żgurat li n-nisa u l-irġiel igawdu b'mod sħiħ id-drittijiet tal-bniedem tagħhom u li tinkiseb l-ugwaljanza bejn is-sessi.
            
         JISSOTTOLINJA L-POTENZJAL TAL-ISPORT BIEX DAWN L-ISFIDI JIĠU INDIRIZZATI: 
   
               18.
            
            
               L-isport jista' jkun għodda effettiva għall-opportunitajiet indaqs u l-inklużjoni soċjali. L-ugwaljanza vera bejn is-sessi ma tistax tinkiseb permezz tal-leġislazzjoni biss. Huma meħtieġa wkoll miżuri speċifiċi u integrazzjoni tal-ugwaljanza bejn is-sessi, biex jiġi żgurat li ser jiġi sfruttat il-potenzjali sinifikanti tas-settur tal-isport f'dan ir-rigward, fid-dawl pereżempju tal-importanza tiegħu fit-tiswir tal-identità tat-tfal u ż-żgħażagħ.
            
         
               19.
            
            
               L-isport jista' jżid il-ħiliet, l-għarfien u l-kompetenzi tan-nisa u l-irġiel u b'hekk isaħħaħ il-mobilità u l-kapaċità għall-impjieg tagħhom. L-isport jista' jibbenefika minn forza tax-xogħol aktar inklużiva fir-rigward tas-sessi u ser jevolvi kif adatt, filwaqt li jattira aktar nisa u rġiel lejn l-isport u jwassal għal approċċi ġodda u innovativi lejn l-ikkowċjar, il-maniġment u l-irreffjar.
            
          JISTIEDEN LILL-ISTATI MEMBRI BIEX, B'KUNSIDERAZZJONI DEBITA GĦALL-PRINĊIPJU TAS-SUSSIDJARJETÀ:
   
               20.
            
            
               Iqisu l-iżvilupp u ż-żamma ta' pjani ta' azzjoni nazzjonali, ftehimiet ġenerali jew strateġija dwar l-ugwaljanza bejn is-sessi fl-isport, f'kooperazzjoni mill-qrib mal-moviment sportiv.
            
         
               21.
            
            
               Jissottolinjaw il-valur tad-diversità u l-bilanċ bejn is-sessi fl-amministrazzjoni sportiva u jippromwovu l-ugwaljanza bejn is-sessi fit-teħid tad-deċiżjonijiet fil-livelli kollha u fl-oqsma kollha tal-isport.
            
         
               22.
            
            
               Iqisu l-iżvilupp u l-użu ta' materjal edukattiv għat-taħriġ tal-kowċis u ta' min jieħu d-deċiżjonijiet fl-isport, kif ukoll għall-ġenituri, u b'hekk jikkontribwixxu għall-eliminazzjoni tal-isterjotipi tas-sessi u għall-promozzjoni tal-ugwaljanza bejn is-sessi fil-livelli kollha tal-edukazzjoni u t-taħriġ fl-isport.
            
         
               23.
            
            
               Iqisul-iżvilupp ta' politika u programmi għall-eliminazzjoni tal-isterjotipi tas-sessi u l-promozzjoni tal-ugwaljanza bejn is-sessi fil-kurrikuli u prattiki edukattivi minn età żgħira, inkluż ir-riċerka, l-istudji, l-istatistika u l-analiżi tal-effett li l-isterjotipi tas-sessi għandhom fuq l-isforzi għall-kisba ta' ugwaljanza vera bejn is-sessi fl-isport.
            
         
               24.
            
            
               Jippromwovu l-prevenzjoni tal-vjolenza sessista fl-isport minn età żgħira u l-protezzjoni tal-vittmi u l-vittmi potenzjali tal-fastidju sesswali fl-isport. Jiskambjaw l-aħjar prattiki dwar kif l-organizzazzjonijiet sportivi jistgħu jipprevjenu u jittrattaw l-abbuż u l-fastidju sesswali fl-isport.
            
         
               25.
            
            
               Iqisu l-opportunità offruta minn avvenimenti sportivi kbar biex jorganizzaw kampanji ta' prevenzjoni u ta' sensibilizzazzjoni dwar it-traffikar tal-bnedmin għall-isfruttament sesswali.
            
          JISTIEDEN LILL-ISTATI MEMBRI U LILL-KUMMISSJONI FL-ISFERI TA' KOMPETENZA RISPETTIVI TAGĦHOM U B'KONSIDERAZZJONI DEBITA GĦALL-PRINĊIPJU TAS-SUSSUDJARETÀ U WAQT LI JIRRISPETTAW IR-RESPONSABBILTÀ TAL-ISTATI MEMBRI GĦALL-POLITIKA TAL-ISPORT, BIEX:
   
               26.
            
            
               Jikkunsidraw l-iżvilupp, mal-organizzazzjonijiet sportivi, ta' miżuri xierqa u proporzjonali, skont il-liġi nazzjonali u tal-UE u l-leġislazzjoni applikabbli dwar il-protezzjoni tad-data, biex ikun verifikat li l-persuni jkunu adatti biex jaħdmu fil-qasam tal-isport (speċjalment mal-minorenni). Dawk il-miżuri jistgħu jkunu sistemi ta’ reġistrazzjoni, intervisti jew referenzi (fost oħrajn ċertifikati ta’ kondotta tajba).
            
         
               27.
            
            
               Isaħħu u jintegraw il-perspettiva tas-sessi fil-politika dwar l-isport u jippromwovu l-eliminazzjoni tal-isterjotipi tas-sessi permezz tal-linji ta' politika dwar l-isport u oħrajn relatati u l-programmi tal-UE fil-livelli kollha, skont il-prinċipju tal-integrità tal-isport.
            
         
               28.
            
            
               Jinkludu l-kwistjoni tal-ugwaljanza bejn is-sessi fl-isport fil-kuntest tal-azzjonijiet futuri rilevanti għall-Isport kemm fil-livell nazzjonali kif ukoll f'dak tal-UE.
            
         
               29.
            
            
               Jippromwovu l-aċċessibbiltà fost il-partijiet interessati rilevanti kollha u jħeġġu l-parteċipazzjoni fi programmi Ewropej bħal Erasmus+ u strumenti oħra ta' finanzjament tal-UE, fejn ikun adatt, għall-promozzjoni tal-ugwaljanza bejn is-sessi fl-isport b'attenzjoni partikolari għall-kowċis u l-edukazzjoni tal-kowċis u rappreżentazzjoni ġusta tal-isport fil-mezzi tax-xandir.
            
         
               30.
            
            
               Iqisu li jinkludu l-objettivi tal-ugwaljanza bejn is-sessi bħala kundizzjoni għall-għoti ta' finanzjament pubbliku lil organizzazzjonijiet sportivi, fejn adatt.
            
         
               31.
            
            
               Iħeġġu l-inklużjoni ta' approċċ prattiku bbażat fuq is-sessi lejn il-valutazzjoni minn korpi pubbliċi ta' proġetti u programmi proposti fl-isport.
            
         
               32.
            
            
               Jikkunsidraw l-istabbiliment ta' sett ta' linji gwida li jistgħu jappoġġaw l-implimentazzjoni ta' azzjonijiet ewlenin fil-livell tal-UE.
            
         
               33.
            
            
               Iqisu t-tnedija, f'kooperazzjoni mal-korpi sportivi internazzjonali, ta' “bord ta' twegħid” fir-rigward tal-ugwaljanza bejn is-sessi fl-isport.
            
          FILWAQT LI JQIS L-AWTONOMIJA TAL-ORGANIZZAZZJONIJIET SPORTIVI JAPPELLA LILL-ORGANIZZAZZJONIJIET SPORTIVI U LILL-PARTIJIET INTERESSATI BIEX:
   
               34.
            
            
               Iqisu l-iżvilupp u ż-żamma ta' pjani ta' azzjoni jew strateġiji dwar l-ugwaljanza bejn is-sessi fl-isport.
            
         
               35.
            
            
               Jissottolinjaw il-valur tad-diversità u l-bilanċ bejn is-sessi fl-amministrazzjoni sportiva u fost il-kowċis u jipprowovu l-ugwaljanza bejn is-sessi fit-teħid tad-deċiżjonijiet fil-livelli kollha u fl-oqsma kollha tal-isport.
            
         
               36.
            
            
               Iqisu u jintegraw kwistjonijiet ta' ugwaljanza bejn is-sessi fl-isport u jippromwovu l-eliminazzjoni tal-isterjotipi tas-sessi permezz ta' kampanji promozzjonali u l-iżvilupp u l-użu ta' materjal edukattiv għat-taħriġ tal-kowċis u ta' min jieħu d-deċiżjonijiet fl-isport għall-persuni ta' kull età.
            
         
               37.
            
            
               Jinkludu miżuri u proċeduri speċifiċi fir-rigward ta' vjolenza sessista fil-kodiċi ta' etika u jqisu l-istabbiliment ta' miżuri ta' mira bħal hotlines u servizzi speċifiċi ta' appoġġ għal dawk milquta.
            
         
               38.
            
            
               Iħeġġu l-promozzjoni tar-rappurtar mhux sessista tal-isport mill-mezzi tax-xandir.
            
         
               39.
            
            
               Iħeġġu żieda fil-bilanċ bejn is-sessi fuq bordijiet u kumitati eżekuttivi fil-qasam tal-isport, kif ukoll fil-maniġment u l-ikkowċjar u jippruvaw ineħħu l-ostakoli mhux leġislattivi li jżommu lin-nisa milli jwettqu tali funzjonijiet.
            
         JISTIEDEN LILL-KUMMISSJONI BIEX: 
   
               40.
            
            
               Tintegra l-perspettiva tas-sessi fl-aspetti kollha tal-politika dwar l-isport u tippromwovi l-eliminazzjoni tal-isterjotipi tas-sessi fl-isport ta' kull livell.
            
         
               41.
            
            
               Tippromwovi l-kooperazzjoni attiva bejn l-imsieħba soċjali rilevanti fil-qafas tad-djalogu soċjali u mal-moviment sportiv fil-qafas tad-djalogu strutturat, sabiex titnaqqas l-inugwaljanza bejn is-sessi f'diversi oqsma inkluż is-suq tax-xogħol.
            
         
               42.
            
            
               Tappoġġa inizjattivi transnazzjonali (peż. kampanji ta' sensibilizzazzjoni, skambju ta' prattiki tajba, studji, netwerks, proġetti) li jiffokaw fuq l-implimentazzjoni ta' azzjonijiet strateġiċi nazzjonali u internazzjonali fir-rigward tal-ugwaljanza bejn is-sessi fl-isport fil-qafas tal-programmi ta' finanzjament tal-UE inkluż Erasmus+, b'enfasi fuq it-teħid ta' deċiżjonijiet f'korpi regolatorji tal-isport, l-ikkowċjar u l-ġlieda kontra l-vjolenza sessista u sterjotipi negattivi fl-isport.
            
         
               43.
            
            
               Twettaq riċerka dwar l-ugwaljanza bejn is-sessi fl-isport ta' kull livell u f'kull qasam tal-isport, b'attenzjoni partikolari għall-ikkowċjar, it-taħriġ, il-maniġment u l-irreffjar b'kooperazzjoni mill-qrib mal-Istitut Ewropew għall-Ugwaljanza bejn is-Sessi. Barra minn hekk, tniedi studju speċifiku biex tiġi vvalutata l-vjolenza sessista fl-isport u l-firxa tagħha.
            
         
               44.
            
            
               Tappoġġa l-iżvilupp u tippromwovi l-użu ta' għodod adattati għall-integrazzjoni tal-ugwaljanza bejn is-sessi bħall-ibbaġitjar skont is-sess u l-valutazzjonijiet tal-impatt fuq is-sessi u tikkunsidra li timplimenta dawn l-istrumenti fil-qafas ta' Erasmus+ u strumenti oħra ta' finanzjament tal-UE, fejn adatt.
            
         
      (1)  L-Artikoli 2 u 3(3) TUE u l-Artikolu 8 TFUE.
   
      (2)  Dok. 13767/10.
   
      (3)  Dok. 5597/11.
   
      (4)  Dok. 18127/10 u 7370/11 rispettivament.
   
      (5)  L-istħarriġ kien ibbażat fuq intervisti wiċċ imb'wiċċ ma' 42.000 nisa ta' età bejn it-18 u l-74 sena, fit-28 Stat Membru kollha tal-UE.
   
      (6)  http://fra.europa.eu/en/vaw-survey-results
   
      (7)  ĠU C 326, 3.12.2010, p. 5.